kykNET - 2016 Pendoring-bekroningsaand vanjaar 'n spesiale viering
2016 Pendoring-bekroningsaand vanjaar 'n spesiale viering
Vanjaar is Pendoring se bekroningsaand op Vrydag 28 Oktober by Vodacom World, Midrand, 'n dubbele viering.
Vanjaar is Pendoring se bekroningsaand op Vrydag 28 Oktober by Vodacom World, Midrand, 'n dubbele viering: nie net gaan die beste van Suid-Afrikaanse inheemse reklame op gelyke voet met silwer, goud en die Groot Dorings – die Prestige- en Umpetha-toekennings – bekroon word nie, maar Pendoring se mondigwording gaan ook met swier gevier word, soos dit 'n 21-jarige op dié mylpaalverjaardag betaam.
"Ons is baie trots op die feit dat Pendoring in sy 21ste bestaansjaar weereens die grense verskuif het deur alle reklame in inheemse tale oor een kam te skeer, en ons gaan dit met oorgawe op die gala-geleentheid vier. En hopelik gaan die behoefte aan en die trefkrag van moedertaalreklame bemarkers oortuig dat dit die beste manier is om verbruikers se harte te raak en hul aan te moedig om hul beursies oop te maak," sê Franette Klerck, Pendoring-hoofbestuurder.
Pendoring se borge gaan vanjaar ook hul kant dubbel en dwars bring om die bekroningsgeleentheid en verjaardagviering 'n heuglike geleentheid te maak. Dit is 'n Pendoring-tradisie dat elke tafel by die seremonie 'n bottel brandewyn kry. Vanjaar word die gaste so 'n tikkie ekstra bederf met Richelieu se bekroonde 10-jaar-oue premiumbrandewyn. Die twee algehele wenners gaan ook elk wegstap met 'n bottel Richelieu XO Cognac wat pas aangewys is as die beste ter wêreld.
"Ons glo dat met 'n goeie skoot aspirasie, 'n vars uitkyk op die wêreld – en ook so 'n bietjie 'Franse inspirasie' daarby – mens jouself waarlik kan onderskei. Ons sien daarna uit om 'n glasie te klink op al die wenners en om in ons beste Afri-Frans te sê: Geluk! Félicitations!" sê mnr. Jeremy Thompson, bemarkingsbestuurder.
Die ATKV, 'n platinum-Pendoringborg, sorg vanjaar vir die gebruiklike geskenksakke, Leopard's Leap vir rooi- en witwyn op elke tafel, en eVati-mineraalwater vir genoeg mineraalwater om die kele nat te hou.
Vodacom World se "diamant" in sy kroon – Vodacom Dome – is ook oorgehaal om vanjaar weer gasheer te wees vir Pendoring se glansryke bekroningaand, sê me. Penny Gilchrist, bemarkingsbestuurder van Vodacom World. "Vodacom World is nou al jare lank Pendoring se vennoot vir hierdie spesiale geleentheid. Uiteraard sal ons weer eens alles in ons vermoë doen om die geleentheid so heuglik moontlik te maak, nie net ten opsigte van 'n ongeëwenaarde teater-ervaring nie, maar ook wat 'n genoeglike maaltyd en vyfsterdiens betref."
Benewens spys en drank uit die boonste rakke, gaan top-kunstenaars soos Elvis Blue, Code Red Drum Corps én 'n verrassingskunstenaar (uit die reklamebedryf), vir vermaak sorg wat die gaste se tone behoorlik gaan laat krul van die lekkerkry.
Met meer as 350 000 albumverkope, nege toptien-radiosnitte en meer as 700 optredes op sy kerfstok, word Elvis Blue beskou as een van die land se suksesvolste kunstenaars. Hy het in 2010 geseëvier as M-Net se SA Idol en het onbaatsugtig die helfte van sy wengeld met die naaswenner, Lloyd Cele, gedeel.
Die Code Red Drum Corps, wat in 2007 deur voormalige tromslaners van Parktown Boys' High School in die lewe geroep is, sorg gereeld vir 'n skouspel met hul presisie- en truuk-tromslanery, asook marsjeerpassies terwyl hulle terselfdertyd tradisionele Afrika- en eietydse ritmes stylvol vermeng.
As die aand se seremoniemeesters, behoort Schalk Bezuidenhout en Rozanne McKenzie ook 'n wenkombinasie te wees.
Schalk, wat in Kempton Park gebore is, se familie en vriende het toegekyk hoe hy uit sy konserwatiewe Afrikaanse kokon kruip en in 'n pragtige "drama queen"-skoenlapper, met 'n snor en wilde Afro op die kop ontwikkel het. Sy ouers het besef dat hy drama sou gaan studeer en het die pyn probeer verdoof deur hom na die Universiteit van Kaapstad te stuur vir sy studies.
Schalk is tans in Jou Nuusminuut op kykNET te sien.
Dié gebore en getoë Kapenaar het nog altyd 'n passie vir die uitvoerende kunste gehad en haar honneursgraad in drama in 2003 aan die Universiteit van Kaapstad verwerf. Sedertdien skitter sy behoorlik in verskeie TV-reekse, soos Madam & Eve, Interrogation Room, Going Up Again, Noah's Ark en Erfsondes en was te sien in die rolprente Fugue en Freedom Day.
*Om seker te maak dat jy nie vanjaar se Pendoring-bekroningskouspel misloop nie, bespreek nóú jou plek by Corrie le Roux ([email protected] of 011 880 5202). Kaartjies kos R900 per persoon (sluit 'n verwelkomingsdrankie, driegangmaaltyd, wyn, mineraalwater, vermaak, geskenke en 'n opskop ná die tyd in). Studente ontvang 25%-afslag op kaartjies.
'n Spesiale dag – Koortjies met Jonathan Rubain
Jonathan en sy span bied 'n spesiale konsert vir Paasnaweek aan!
'Baie dankie' – Dankie, Lottoland
Christelle Webb-Joubert gaan loer in by Reinardt's Place, 'n huis vir mense met spesiale behoeftes, en oorhandig 'n baie spesiale Lottoland-geskenk.